**«Ахмет Байтұрсынұлы атындағы орта мектебі»**

**коммуналдық мемлекеттік мекемесі**

Тарих- құқық негіздері пәні мұғалімі

Онгарова Жанар Айтбаевна

***Эссе***

***Әлеуметтік желілерді пайдалану: білім алушылармен немесе әріптестермен қарым-қатынас жасау кезінде этикалық нормаларды қалай сақтауға болады?***

Қазіргі қоғамда әлеуметтік желілер күнделікті өмірдің ажырамас бір бөлігіне айналды. Ақпарат алмасу, байланыс орнату, кәсіби тәжірибе бөлісу сынды көптеген әрекеттер әлеуметтік платформалар арқылы жүзеге асады. Әсіресе, білім беру саласында бұл құралдардың маңызы артып келеді. Алайда, әлеуметтік желілерде қарым-қатынас жасау кезінде этикалық нормаларды сақтау – кез келген білім алушы мен педагог үшін маңызды міндет.

**Этикалық нормалар дегеніміз не?** Этикалық нормалар – бұл адамдар арасындағы қарым-қатынаста сақталуы тиіс адамгершілік қағидаттары. Олар өзара құрмет, сенім, адалдық және жауапкершілік сынды ұстанымдарға негізделеді. Әлеуметтік желілерде бұл нормалар жиі ескерілмей қалады, себебі онлайн кеңістік кейде шынайы өмірден бөлек, «бейтарап аймақ» секілді қабылданады. Дегенмен, мұндай көзқарас дұрыс емес.

**Әлеуметтік желілерде қарым-қатынас жасаудың жауапкершілігі**

Білім саласындағы адамдар – яғни мұғалімдер, оқытушылар, білім алушылар мен әріптестер – қоғамға үлгі болатын тұлғалар. Олардың онлайндағы әрекеті де кәсіби этика мен тәртіпке сай болуы қажет. Мысалы, мұғалім мен оқушы арасында Facebook, Instagram, WhatsApp, TikTok , Telegram секілді желілер арқылы қарым-қатынас орнату барысында шектеулер мен белгілі бір шекаралар сақталуы тиіс.

Мұғалім білім алушыға қатысты артық эмоциялық жақындық көрсетпеуі, жеке өміріне тым араласпауы, және де ресми емес ортада да кәсіби шеңберден шықпауы керек. Сол секілді оқушы да мұғалімге сыйластықпен қарап, тіл мәдениетін сақтауы тиіс.

**Этиканы сақтаудың нақты мысалдары:**

1. **Тіл мәдениеті** – әлеуметтік желілерде хабарлама жазу кезінде дөрекі сөздерден, бейәдеп әзілдерден, кекесіннен алыс болу.
2. **Жеке мәліметтерді сақтау** – әріптестердің немесе білім алушылардың жеке өміріне қатысты ақпаратты рұқсатсыз жарияламау.
3. **Қарым-қатынас шекарасы** – мұғалім мен оқушы арасындағы онлайн диалог тек оқу барысына қатысты болуын қадағалау.
4. **Фейк жаңалықтар мен манипуляциядан аулақ болу** – тексерілмеген ақпаратты таратпау, қоғамдық пікірге зиян келтірмеу.
5. **Суреттер мен бейнелерді бөлісу кезінде сақтық** – біреудің суретін немесе видеосын рұқсатсыз жарияламау. Өздерінің де түрлі отырыстардағы ыңғайсыз суреттер мен видеоларды әлеуметтік желілерге оңды солды жариялмау.

**Жауапкершілік пен үлгі болу.** Әлеуметтік желі – тек қана байланыс құралы емес, сонымен қатар өзін-өзі танытудың, ой бөлісудің, мәдениет қалыптастырудың да алаңы. Осы орайда мұғалімдер мен оқытушылар әлеуметтік желілердегі этикалық мінез-құлық арқылы жастарға үлгі көрсете алады. Әрбір жазба, пікір немесе бөліскен материал қоғамдық санаға әсер етуі мүмкін екенін естен шығармау қажет.

Әлеуметтік желілерде қарым-қатынас жасау – заман талабына сай қажеттілік. Дегенмен, бұл кеңістікте де адамгершілік пен кәсібилік талаптары жоғалмауы тиіс. Этикалық нормаларды сақтау – тек тәртіп үшін емес, өзара сенімділік пен құрметке негізделген орта құрудың алғышарты. Білім саласының өкілдері ретінде біз бұл үрдістің сапалы әрі мәдениетті болуына үлес қосуымыз қажет.